በግጭቶቹ የሰው ህይወት ከጠፋ፣ ሀገራዊ ውድመቶች ከደረሱ በኋላ የኢህአዴግ ሥራ አስፈፃሚ ተሰብስቦ ያወጣውን መግለጫና የደረሰውን ጥፋት ስናመዛዝን፣ ለደረሰው ጥፋትና ውድመት የሚመጥን መግለጫ አይደለም፡፡ ኃላፊነት የኛ ነው ከተባለ፣ ማን ነው ለዚህ ተጠያቂው? የሚለው ይከተላል፡፡ ኃላፊነት መውሰድ ከተጠያቂነት ጋር አብሮ የሚሄድ ነው፡፡ ዝም ብሎ በጅምላ፤ “እኛ ለዚህ ተጠያቂ ነን” ብቻ ማለት አይቻልም፡፡ ምክንያቱም የበርካቶች ክቡር ህይወት ጠፍቷል፡፡ ለዚህ ጥፋትና ውድመት ተጠያቂው በግልፅ ታውቆ፣ ለህግ ሊቀርብ ይገባ ነበር፡፡ እነሱ ግን የሰለቸንን “ኃላፊነት እንወስዳለን” የሚል ነገር ነው እንደገና ያሰሙን፡፡ ህዝብ የሚጠብቀው ለዚህ ለደረሰው ጥፋትና ውድመት ተጠያቂ አካል ይፋ ተደርጎ፣ ተገቢውን ቅጣት እንዲያገኝ ነው፡፡ አሁን ግን ተጠያቂነት አልተቀመጠም፡፡ እስካሁንም ተጠያቂ የሆነ አካል አላየንም፡፡ ህጋዊ እርምጃ የተወሰደባቸው አመራሮች ስለመኖራቸው ሰምተን አናውቅም፡፡
